Drapssaken i Hamar: Nabo hørte kvinneskrik
HAMAR (VG) En kvinne i 30-årene er funnet død på Hamar. En mann er siktet for drapet. Han erkjenner drapet, men ikke straffskyld.  Det opplyser politiet i Innlandet i en pressemelding. Da mannen i 30-årene som er siktet ringte politiet, sto han selv utenfor politihuset på Hamar.  – Han fortalte oss at noen var blitt drept. Det han sa, gjorde at vi rykket ut til en adresse der vi gjorde et funn som ga oss skjellig grunn til mistanke om drap, sier politiadvokat Tom Erik Wassenaar Berntsen til VG.  Den siktede mannen erkjenner handlingen, men ikke straffskyld, melder NRK. Det bekrefter mannens forsvarer Helge Hartz til VG. – Vi har hatt et langt avhør og samarbeidet med politiet. Han har erkjent de faktisk forholdene, at han hadde begått et drap.  Mannen har imidlertid ikke tatt stilling til spørsmålet om straffskyld på nåværende tidspunkt, sier Hartz.  – Det er slik at han har behov for helsehjelp, noe han får nå.  Forsvareren ønsker ikke kommentere hva hans klient har forklart i avhør.  Nabo hørte kvinneskrik Kiin Saliem Abdi (23) bor to hus unna leiligheten der kvinnen ble funnet, sammen med sine fem søsken og foreldrene. – Den ene broren min hørte skriking fra en kvinnestemme i går kveld, fortalte han. Han visste ikke om det kom fra en TV eller noe annet, forteller Abdi til VG. Senere på kvelden kom politiet til stedet. 23-åringen kjenner ikke den avdøde kvinnen godt. – Hun var en av de første jeg traff da vi flyttet hit. Hun smilte og var veldig hyggelig. Vi snakket ikke sammen, men vi sa alltid hei da vi traff på hverandre. Abdi beskriver nabolaget de bor i som rolig, og sier hun aldri kunne tenkt at noe som dette ville skje her.  Den siktede mannen og den avdøde kvinnen har en relasjon, opplyser politiadvokat Berntsen til VG. Han vil ikke si hva slags relasjon det er snakk om. Kvinnen ble søndag identifisert, og er kjørt til rettsmedisinsk institutt for obduksjon.  – Vi har også en formening om hva dødsårsaken er, sier han i en pressemelding søndag ettermiddag.  Det er gjort flere beslag i saken, men av hensyn til etterforskningen kan ikke politiet si hvilke beslag som er gjort, opplyser de.  Mannen er kjent for politiet fra før, opplyser politiadvokaten. Han understreker samtidig at det er snakk om mindre alvorlig kriminalitet som ligger en stund tilbake. Han forteller videre at det per nå ikke er noen holdepunkter for å mistenke om at det var flere involverte enn den siktede mannen. – Men vi holder alle muligheter åpne, siden vi er såpass tidlig i etterforskningen. Kripos på åstedet Kripos bisto politiet på stedet søndag morgen, men har rundt klokken 11 forlatt stedet. Da er åstedet fortsatt avsperret, med to politibetjenter på vakt. Politiet fikk melding om hendelsen klokken 21.07 lørdag kveld, skriver Innlandet politidistrikt i en pressemelding. 
En kvinne ble lørdag kveld funnet død i en privat bolig i Hamar.  En mann i 30-årene er pågrepet og siktet for drap. Mannen er kjent for politiet fra før. Politiet har en formening om hva dødsårsaken er. Det er gjort flere beslag i saken. 